Rolf Håndstad

Rolf Sverre Håndstad (født 21. mai 1958 i Kristiansund, død 2. april 2019 i Hønefoss), også kjent under pseudonymene Rhesus Minus og Balle Brock, var manusforfatter og av og til tegner i humorbladet Pyton fra 1986 til 1990. Han ble beskrevet som Pytons kreative drivkraft i bladets glansperiode på slutten av 1980-tallet, og den som skapte de aller galeste historiene.

Håndstad skrev manus til serien Rhesus Minus og Tommy Tusj, som ble tegnet av Tommy Sydsæter og var en av Pytons mest populære serier – men han leverte også mange andre bidrag til bladet, som for eksempel Pyton-kursene «Hvordan bli trønder/nordlending/sunnmøring» (tegnet av Sydsæter) og tegneserieparodiene «Serieheltenes jul/påske/sommerferie etc», som gikk jevnlig i bladet og vanligvis ble tegnet av Frode Øverli eller Bjørn Ousland. Han sto også bak mye av innholdet i «Pytonposten», en fast spalte i bladet som parodierte dagsaktuelle saker.

Håndstad sluttet i Pyton våren 1990, men figuren Rhesus Minus fortsatte likevel å dukke opp i bladet med jevne mellomrom helt til Pyton ble nedlagt i 1996.

Han døde av kreft 2. april 2019, 60 år gammel.

Referanser 

Norske tegneserieskapere
Personer fra Kristiansund kommune